**Ministru kabineta noteikumu projekta**

**„****Grozījumi Ministru kabineta 1999. gada 31.augusta noteikumos Nr.304 „Noteikumi par operatīvajiem transportlīdzekļiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Tieslietu ministrijas iniciatīva.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2015.gada 1.janvārī stājās spēkā likums „Grozījumi Ieslodzījuma vietu pārvades likumā”. Ar minētā likuma 2.pantu Ieslodzījuma vietu pārvades likuma 22.pants papildināts ar piekto daļu, kas noteic, ka ieslodzītā pārvešanu uz ārstniecības iestādi veic ar operatīvo transportlīdzekli, ja tas nepieciešams sabiedrības drošības nodrošināšanai vai ieslodzītā veselības stāvokļa dēļ. Ieslodzīto pārvešanu uz ārstniecības iestādi ārpus ieslodzījuma vietas teritorijas nodrošina 11 ieslodzījuma vietas. Ieslodzīto pārved uz to ārstniecības iestādi, kurā atbilstoši ieslodzījuma vietas, Neatliekamās medicīniskās palīdzības dienesta vai ārstniecības iestādes ārpus ieslodzījuma vietas ārstniecības personas rekomendācijai var sniegt viņam nepieciešamo medicīnisko palīdzību. Bieži ir situācijas, kad ieslodzītos no Latvijas reģioniem (Daugavpils, Jēkabpils, Liepāja, Valmiera) ir nepieciešams pārvest uz Rīgas ārstniecības iestādēm, jo, ņemot vērā ieslodzītā veselības stāvoklis, tikai Rīgas ārstniecības iestādēs ir iespēja sniegt nepieciešamo medicīnisko palīdzību. Uz ārstniecības iestādēm ikdienā ir jānogādā dažādas bīstamības pakāpes ieslodzītie, gan apcietinātie, gan notiesātie, kas brīvības atņemšanas sodu izcieš par smagu un sevišķi smagu noziegumu izdarīšanu, gan arī ieslodzītie, kuriem ir nosliece uz bēgšanu un uzbrukumu.Analizējot ieslodzīto kategorijas, var secināt, ka ne visas ieslodzīto kategorijas tiks pārvestas ar operatīvajiem transportlīdzekļiem. Proti, ar operatīvajiem transportlīdzekļiem netiks pārvesti notiesātie, kas brīvības atņemšanas sodu izcieš atklātajā cietumā, jo šiem notiesātajiem normatīvajos aktos paredzētas tiesības arī patstāvīgi pārvietoties noteiktajā teritorijā, notiesātie, kas sodu izcieš daļēji slēgtā cietuma soda izciešanas režīma augstākajā pakāpē un kuriem pirms tam ir piemērots pamudinājums – iespēja īslaicīgi atstāt brīvības atņemšanas iestādes teritoriju, un kuri nav izdarījuši pārkāpumus šādas brīvības atņemšanas iestādes teritorijas atstāšanas laikā, kā arī notiesātie, kas, kas nerada augstu bīstamību. Šobrīd, lai uz ārstniecības iestādēm ārpus ieslodzījuma vietas teritorijas pārvestu ieslodzītos, ieslodzījuma vietas izmanto ikdienas dienesta transportlīdzekļus (vieglā automašīna vai mikroautobuss), kuri nav speciāli aprīkoti un ar kuriem jāiekļaujas kopējā transporta plūsmā. Šādās situācijās tiek zaudēts laiks, kas ārkārtas situācijā ir būtisks. Normatīvajos aktos noteikto pienākumu efektīvākai izpildei, nepieciešams piešķirt operatīvā transportlīdzekļa statusu **septiņiem** Ieslodzījuma vietu pārvaldes transportlīdzekļiem, kuri nodrošinās ieslodzīto pārvešanu uz ārstniecības iestādēm ārpus ieslodzījuma vietas.Lai Ieslodzījuma vietu pārvaldes transportlīdzekļiem varētu piešķirt operatīvā transportlīdzekļa statusu, ir izstrādāts Ministru kabineta noteikumu projekts „Grozījumi Ministru kabineta 1999.gada 31.augusta noteikumos Nr.304 „Noteikumi par operatīvajiem transportlīdzekļiem”” (turpmāk – Noteikumu projekts).Vienlaikus ar šo projektu ir izstrādāts grozījums 2009.gada 30.jūlija Valsts standartā LVS 63:2009 „Operatīvie transportlīdzekļi, krāsojums, aprīkojums”, kurā tiks noteikts Ieslodzījuma vietu pārvaldes operatīvo transportlīdzekļu krāsojums, simbols un uzraksts.  Piešķirot operatīvā transportlīdzekļa statusu Ieslodzījuma vietu pārvaldes transportlīdzekļiem, kuri nodrošinās ieslodzīto pārvešanu uz ārstniecības iestādi ārpus ieslodzījuma vietas, Ieslodzījuma vietu pārvaldes amatpersonas nodrošinās efektīvāku un pilnvērtīgāku tām normatīvajos aktos noteikto tiesību un pienākumu izpildi, kā arī novērsīs ārkārtēju situāciju rašanos ieslodzītā pārvešanas laikā.Noteikumu projektā ir paredzēts noteikt, ka Ieslodzījuma vietu pārvaldei ir tiesības lietot operatīvos transportlīdzekļus ar stacionāri uzstādītām zilām bākugunīm, speciālām skaņas iekārtām un speciālu krāsojumu. Kā arī ir paredzēts noteikt, ka tieslietu ministrs piešķir un, ja nepieciešams, anulē operatīvā transportlīdzekļa statusu Ieslodzījuma vietu pārvaldes transportlīdzekļiem, kurus Ieslodzījuma vietu pārvalde izmanto ieslodzīto pārvešanai uz ārstniecības iestādi ārpus ieslodzījuma vietas. Ministru kabineta 1999.gada 31.augusta noteikumu Nr.304 „Noteikumi par operatīvajiem transportlīdzekļiem” 14.punkta pirmais teikums noteic, ka par operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība un vismaz trīs gadus ilgs attiecīgajai kategorijai atbilstošā transportlīdzekļa vadītāja stāžs. Savukārt 14.punkta otrais teikums noteic, ka Iekšlietu ministrijas padotībā esošajās iestādēs par C, D un E kategorijai atbilstošā operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība un vismaz vienu gadu ilgs attiecīgajai kategorijai atbilstošā transportlīdzekļa vadītāja stāžs. Šo noteikumu 14.punkta otrajā teikumā noteikto tiesisko regulējumu nepieciešams attiecināt arī uz Ieslodzījuma vietu pārvaldi, lai paplašinātu personu loku, kuras var vadīt C, D un E kategorijai atbilstošu operatīvo transportlīdzekli, lai nepieciešamības gadījumā, šādu personu trūkums neietekmētu Ieslodzījuma vietu pārvaldei noteikto uzdevumu izpildi.Ņemot vērā iepriekš minēto, noteikumu projektā ir paredzēts noteikt, ka Ieslodzījuma vietu pārvaldē par C, D un E kategorijai atbilstošā operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība un vismaz vienu gadu ilgs attiecīgajai kategorijai atbilstošā transportlīdzekļa vadītāja stāžs. |
| 3. | Projekta izstrādē iesaistītās institūcijas | Iekšlietu ministrija un Satiksmes ministrija. |
| 4. | Cita informācija | 2009.gada 30.jūlija Valsts standartā LVS 63:2009 „Operatīvie transportlīdzekļi, krāsojums, aprīkojums” nav noteikts kādam jābūt Ieslodzījuma vietu pārvaldes operatīvo transportlīdzekļu krāsojumam. Pirms operatīvā transportlīdzekļa statusa piešķiršanas Ieslodzījuma vietu pārvaldes transportlīdzekļiem, nepieciešams risināt jautājumu ar sabiedrību ar ierobežotu atbildību „Standartizācijas, akreditācijas un metroloģijas centrs” par nepieciešamo grozījumu izdarīšanu valsts standartā LVS 63:2009.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ieslodzījuma vietu pārvaldes amatpersonas, ieslodzītie un ceļu satiksmes dalībnieki. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts pēc būtības nemaina līdzšinējo kārtību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” (turpmāk – noteikumi Nr.970) 7.4.1apakšpunktu sabiedrības pārstāvji ir aicināti līdzdarboties rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties noteikumos Nr.970 noteiktajā kārtībā, publicējot paziņojumu par līdzdalības procesu Pārvaldes mājaslapas www.ievp.gov.lv sadaļā „Sabiedriskā līdzdalība”, Valsts kancelejas un Tieslietu ministrijas mājaslapā. Noteikumu projekta un tā sākotnējās ietekmes novērtējuma ziņojums (anotācija) ir publicēta Pārvaldes mājaslapas www.ievp.gov.lv sadaļā „Sabiedrības līdzdalība” līdz ar paziņojuma par līdzdalības iespējām tiesību akta izstrādes procesā izsludināšanu.  |
| 2. | Sabiedrības līdzdalība projekta izstrādē | Noteikumu projekts un tā sākotnējās ietekmes izvērtējuma ziņojums (anotācija) 2015.gada 13.martā tika ievietots Ieslodzījuma vietu pārvaldes tīmekļa vietnē. |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ieslodzījuma vietu pārvalde un Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz mainīt iestāžu funkcijas, izveidot jaunas institūcijas, likvidēt vai reorganizēt esošās institūcijas. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Iesniedzējs:

Tieslietu ministrijas valsts sekretārs R.Kronbergs

13.03.2015. 10:00

1034

A.Šomka

67290206; aldis.somka@ievp.gov.lv